Marius Șumudică critică arbitrajul din meciul cu Antalyaspor: "Dacă cineva ţipă mai tare la televizor, poate schimba deciziile arbitrului"
Gaziantep a fost învinsă de Antalyaspor, scor 0-1, luni, într-o partidă din etapa a 28-a din Superliga Turciei.
Astfel, echipa lui Marius Șumudică ocupă locul 18, retrogradabil, cu doar 28 de puncte acumulate în 28 de etape jucate.
Suporterii cer demisia tehnicianului român, iar conducerea clubului calculează ce variante au pentru a salva echipa de la retrogadare. Șumudică a criticat arbitrajul din cadrul partidei din cauza faptului că elevii săi nu au primit o lovitură de la 11 metri.
"Dacă cineva ţipă mai tare la televizor, poate schimba deciziile arbitrului. Astăzi, trebuia acordat un penalty la Maxim.
Dacă s-a cerut intervenţia VAR-ului, atunci este clar că era o fază de penalty. Cu toate acestea, arbitrul nu a acordat nimic.
De ce? Pentru că Gaziantep este o echipă care nu vorbeşte despre arbitri. Consider că am fost dezavantajaţi de arbitraj", a declarat Marius Şumudică, imediat după înfrângerea cu Antalyaspor.